Пщэдэлъхьэ
 

Нысашэр щекlуэкIым хабзэ зэмылlэужьыгъуэ Iэджэ зыхэлъ щыlащ джылахъстэней лъэныкъуэм фызышэ джэ­гур щекIуэкIым, «пщэдэлъхьэ»,- жаIэти, джэгум хэт хъыджэбзхэм зы хабзэ гуэр ирагъэкIуэкIт. Ар Къэбэрдей лъэныкъуэм яхэлъакъым. Ар зищIысыр мырат: хъыджэ­бзищу зэдэщIыгъуу къежьэрти, джэгу утыкум къихьэрт. Зым напэIэлъэщI, зым махъсымэбжьэ, ещанэм шхын тепщэч яIыгъыу. Ахэр джэгум къеувэкIа щIалэхэм яхэплъэт къакIухьурэ, зыгуэр нэхъ къызыпыкIын хуэдэ, хьэщIэми хэгъэрейми ядэрт, напэIэлъэщIыр и пщэм далъхьэт. Ар зи пщэм далъхьам махъсымэбжьэри иратт. Шхын тепщэчыр абы къыбгъэдэтым IэщIагъэувэрти, хъыджэбзхэм кlэбгъу защIти IукIыжт.
Махъсымэр щIалэхэм ирафын зэраухыу, хъыджэбзхэр къакIуэт, напэIэлъэщIымрэ фалъэмрэ яхьыжыну. Зэры­хабзэти, я щхьэ зэрыхуэгъэфащэти, фалъэм ахъшэ иралъ­хьэти иратыжт. Мис а щIыкIэм тету хъыджэбзхэм ахъшэ къыхахт. А напэIэлъэщIым зэреджэр «пщэдэлъхьэт». Апхуэдэу зыщI хъыджэбзхэр нысашэ зиIэ унагъуэм нэхъ я Iыхьлы гъунэгъухэрт. Апхуэдэурэ напэIэлъэщIымкIэ ахъ­шэ зыкъом зыIэрагъэхьэрт.